CELEX: 62013CN0477
Language: ro
Date: 2013-09-05 00:00:00
Title: Cauza C-477/13: Cerere de decizie preliminară introdusă de Bundesverwaltungsgericht Leipzig (Germania) la 5 septembrie 2013 — Eintragungsausschuss bei der Bayerischen Architektenkammer/Hans Angerer

23.11.2013   
            
            
               RO
            
            
               Jurnalul Oficial al Uniunii Europene
            
            
               C 344/46
            
         Cerere de decizie preliminară introdusă de Bundesverwaltungsgericht Leipzig (Germania) la 5 septembrie 2013 — Eintragungsausschuss bei der Bayerischen Architektenkammer/Hans Angerer
   (Cauza C-477/13)
   2013/C 344/79
   Limba de procedură: germana
   
      Instanța de trimitere
   
   Bundesverwaltungsgericht Leipzig
   
      Părțile din procedura principală
   
   
      Recurent: Eintragungsausschuss bei der Bayerischen Architektenkammer
   
      Intimat: Hans Angerer
   
      Întrebările preliminare
   
   
               1.
            
            
               
                           (a)
                        
                        
                           Reprezintă „un motiv special și excepțional” în sensul articolului 10 din Directiva 2005/36/CE (1) circumstanțele enunțate pentru fiecare dintre categoriile enumerate la literele (a)-(g) ale articolului sau, pe lângă aceste circumstanțe, trebuie să existe și „un motiv special și excepțional” pentru care solicitantul nu îndeplinește condițiile menționate în capitolele II și III din titlul III din directivă?
                        
                     
                           (b)
                        
                        
                           În a doua ipoteză, ce natură trebuie să aibă „motivul special și excepțional”? Motivele pentru care migrantul nu îndeplinește în mod excepțional condițiile privind recunoașterea automată a formării sale potrivit capitolului III din titlul III din directivă pot fi motive personale, de exemplu, cele care țin de evoluția personală?
                        
                     
         
               2.
            
            
               
                           (a)
                        
                        
                           Noțiunea de arhitect în sensul articolului 10 litera (c) din directivă impune ca, în statul membru de origine, migrantul să fi desfășurat sau să fi putut desfășura după formarea sa, în afară de activități tehnice de proiectare, de supraveghere și de executare de construcții, și activități de creație artistică, de urbanism, economice și, eventual, de conservare a monumentelor, și, dacă este cazul, în ce proporție?
                        
                     
                           (b)
                        
                        
                           Noțiunea de arhitect în sensul articolului 10 litera (c) din directivă impune ca migrantul să aibă o pregătire de nivel universitar orientată în special către arhitectură în sensul că, în afară de aspectele tehnice de proiectare, de supraveghere și de executare de construcții, cuprinde și aspecte privind creația artistică, urbanismul, economia și, eventual, conservarea monumentelor, și, dacă este cazul, în ce proporție?
                        
                     
                           (c)
                        
                        
                           
                                       (i)
                                    
                                    
                                       Răspunsul la întrebările de la literele (a) și (b) depinde de modalitatea în care este utilizat în mod normal titlul profesional de arhitect în alte state membre [articolul 48 alineatul (1) din directivă] sau
                                    
                                 
                                       (ii)
                                    
                                    
                                       este suficient să se stabilească modalitatea în care este utilizat în mod normal titlul profesional de arhitect în statul membru de origine și în statul membru gazdă sau
                                    
                                 
                                       (iii)
                                    
                                    
                                       gama de activități asociate în mod normal titlului de arhitect în cadrul Uniunii Europene se poate deduce din articolul 46 alineatul (1) al doilea paragraf din directivă?
                                    
                                 
                     
         
      (1)  Directiva 2005/36/CE a Parlamentului European și a Consiliului din 7 septembrie 2005 privind recunoașterea calificărilor profesionale (JO L 255 p. 22, Ediție specială, 05/vol. 8, p. 3)